google/wiki40b huggingface dataset:
Αλέξανδρος Αβραμίδης

Βιογραφία

Γεννήθηκε το 1927 στην Αθήνα. Γονείς του ο Αντιστράτηγος, τέως βουλευτής και
τέως υπουργός Χρήστος Αβραμίδης και η Φωτεινή, το γένος Παρασκευά Παρασκευοπούλου. Η οικογένεια εκ πατρός κατάγονταν από τις Τίκφες της Βόρειας Μακεδονίας (σήμερα στη Βόρεια Μακεδονία), με μεγάλη παράδοση στους εθνικούς αγώνες από την εποχή της Μακεδονικής επανάστασης του 1878 και του Μακεδονικού αγώνα. Μετά το 1913, η οικογένεια προσέφυγε στο Κιλκίς.
Μετά από τις εγκύκλιες σπουδές, φοίτησε στη Σχολή Εμπορικής Ναυτιλίας της Ύδρας, απ όπου απεφοίτησε το 1948. Στη συνέχεια ειδικεύθηκε σε θέματα ναυτικής τεχνολογίας στο Πανεπιστήμιο του Σαουθάμπτον. Το 1960 πήρε το πτυχίο της Ανωτάτης Σχολής Οικονομικών και Εμπορικών Επιστημών των Αθηνών της οποίας το 1972 ανακηρύχθηκε Διδάκτωρ. Μιλούσε την αγγλική και τη γαλλική γλώσσα μετά από ανάλογες σπουδές στην Ελλάδα και στο εξωτερικό.
Η επαγγελματική σταδιοδρομία του, περιελάμβανε θητεία στη δημόσια διοίκηση, στον ιδιωτικό τομέα και 12ετή υπηρεσία σε ποντοπόρα πλοία με την ιδιότητα του πλοιάρχου. Στη συνέχεια εργάσθηκε ως επιτελικός στέλεχος – Αρχιπλοίαρχος, Διευθυντής και Διευθύνων
Σύμβουλος - ναυτιλιακών επιχειρήσεων με αρμοδιότητες διοικητικές και μελέτης προβλημάτων εμπορίου και ναυτιλίας, στην Ελλάδα, στην Ελβετία και στη Δυτική Αφρική.
Εξελέγη βουλευτής Κιλκίς τους κόμματος της Νέας Δημοκρατίας τον Νοέμβριο του 1974 και επανεξελέγη το Νοέμβριο του 1977. Διετέλεσε αντιπρόσωπος της Ελλάδας στο Συμβούλιο της Ευρώπης (1977 - 1978) καθώς επίσης και μέλος της Μικτής Κοινοβουλευτικής Επιτροπής Συνδέσεως Ελλάδας – ΕΟΚ (1978). Από το Σεπτέμβριο του 1978, ανέλαβε καθήκοντα Υφυπουργού Εθνικής Άμυνας. Ο ιδρυτής της Νέας Δημοκρατίας, ο τότε πρωθυπουργός και εθνάρχης Κωνσταντίνος Καραμανλής, του εμπιστεύθηκε τον εθνικό ρόλο της ανάπτυξης της  Ελληνικής Πολεμικής Βιομηχανίας. Η πέμπτη σε προμήθεια στρατιωτικού υλικού χώρα στον κόσμο, θα
αποκτούσε επιτέλους τη δική της βιομηχανία.
Για την ενεργό συμμετοχή του στην Εθνική Αντίσταση κατά τον Β΄ Παγκόσμιο Πόλεμο 1941 - 1945, έχει αναγνωρισθεί ως Αγωνιστής της Εθνικής Αντίστασης. Ήταν παντρεμένος με τη  Φλωρέττα, το γένος Στυλιανού Βουτσαρά και πατέρας δυο παιδιών, της Φωτεινής και του Χρήστου. Απεβίωσε στις 15 Νοεμβρίου 2013.
Εθνόσημο της Γουινέας

To σύγχρονο εθνόσημο της Γουινέας χρονολογείται από το 1993. Τη χρονιά εκείνη η κυβέρνηση της Γουινέας αποφάσισε να αφαιρέσει το όπλο και το ξίφος από το εθνικό έμβλημα. Το κόκκινο και πράσινο φόντο επίσης αφαιρέθηκαν. Το εθνόσημο κοσμείται από ένα περιστέρι που κρατάει κλαδί ελιάς, σύμβολο ειρήνης. Ο θυρεός στο κάτω μέρος του έχει τα χρώματα της σημαίας της χώρας και στο κάτω μέρος του εθνόσημου αναγράφεται το εθνικό ρητό της χώρας, με κεφαλαία γράμματα: TRAVAIL, JUSTICE, SOLIDARITE (Εργασία, Δικαιοσύνη, Αλληλεγγύη).

Ιστορία

Στο εθνόσημο του 1958 υπήρχε ένας ελέφας.
Σφουμάτο

H τεχνική του σφουμάτο (ιταλικά: sfumato) είναι η ικανότητα του καλλιτέχνη - ζωγράφου να περνάει αργά από τον ένα τόνο στον άλλο χωρίς αισθητή οπτική διαφοροποίηση. Είναι το αργό πέρασμα από το φωτεινό στο σκιερό. Το συναντάμε σε τεχνικές chiaroscuro, πιο συχνά στα ξερά υλικά της ζωγραφικής, όπως το μολύβι, το κάρβουνο, το παστέλ, αλλά και σε υγρά, όπως το λάδι που είναι ιδανικό υλικό για "σφουματούρες" λόγω του παρατεταμένου χρόνου στεγνώματος, που επιτρέπει στον ζωγράφο το πλάσιμο των όγκων και την μίξη των χρωμάτων στον καμβά. Αντίθετα, στην ακουαρέλλα (δουλεμένη σε υγρό χαρτί) είναι αδύνατη η πραγματοποίηση σφουματούρας. Η τεχνική αυτή αναπτύχθηκε την περίοδο της ιταλικής Αναγέννησης. Την τεχνική αυτή χρησιμοποίησε εξαιρετικά ο Λεονάρντο ντα Βίντσι.
Την τεχνική πιθανώς επινόησε ο Λεονάρντο ντα Βίντσι στη ζωγραφική. Παρουσιάζει τις φόρμες με απαλές τονικές διαβαθμίσεις, χωρίς να χρησιμοποιεί έντονα περιγράμματα. Έτσι οι φόρμες μοιάζουν να σβήνουν η μια μέσα στην άλλη, οι μορφές προβάλλουν κάπως αόριστες και δεν είναι σκληρές και άκαμπτες. Οι μορφές του ντα Βίντσι φαίνονται σαν να καλύπτονται με ομίχλη κι αυτό τους προσδίδει μυστήριο, έχουν δε μια απαλότητα που τις συνδέει οργανικά με το τοπίο, στο οποίο είναι τοποθετημένες. Στα ιταλικά sfumato σημαίνει όπως ο καπνός που διαλύεται.
Αδελφοί Τζαβάρα

Με το όνομα αδελφοί Τζαβάρα ή Τζαβαράκια είναι γνωστό μουσικό ντουέτο που αποτελείται από τους Γιώργο Τζαβάρα και Νίκο Τζαβάρα. Γεννήθηκαν το 1949 στην Πάτρα και είναι δίδυμα αδέλφια, και οι δύο παίζουν κιθάρα και τραγουδούν ελαφρολαϊκά τραγούδια με πλούσια δισκογραφία.
Ξεκίνησαν από την Πάτρα όπου από ηλικία 12 ετών αποτελούσαν ντουέτο, στην Αθήνα εμφανίστηκαν σε μπουάτ στις αρχές της δεκαετίας του ΄60. Σαν ταξιδιώτες μάζευαν, άκουγαν και συνέλεγαν τους διαφορετικούς ήχους με θέμα την Ελλάδα. Αυτή η περιπλάνηση τους οδήγησε σε μια μεγάλη επιτυχία και στην ευκαιρία να συνεργαστούν με σημαντικούς κιθαρίστες, τον Δημήτρη Φάμπα και τον Αλίριο Ντιάθ (Αlirio Diaz). Μέχρι σήμερα οι αδελφοί Τζαβάρα, έχοντας πλέον πολλές εμπειρίες και με την αγάπη τους για το τραγούδι, έφθασαν να ερμηνεύουν μελωδίες του Μίκη Θεοδωράκη, Σταύρου Ξαρχάκου, Νίκου Ιγνατιάδη, Γιώργου Χατζηνάσιου, Μίμη Πλέσσα, Λορίνα ΜακΚένιτ (Loreena McKennitt).
Στο σπίτι των δύο αδελφών στην Νέα Ερυθραία έγραψε ο Θανάσης Πολυκανδριώτης το 1980 το τραγούδι "Τα μάζεψα τα πράγματα". Ο Πολυκανδριώτης φιλοξενούνταν στο σπίτι των αδελφών Τζαβάρα μετά των χωρισμό του με την γυναίκα του.
Equator

Τραγούδια

1. Rockarama (Box, Goalby, Bolder, Sinclair, Kerslake) - 4:31

2. Bad Blood (Box, Goalby, Bolder, Sinclair, Kerslake) - 3:33

3. Lost One Love (Box, Goalby, Bolder, Sinclair, Kerslake) - 4:42

4. Angel (Box, Goalby, Bolder, Sinclair, Kerslake) - 4:49

5. Holding On (Box, Goalby, Bolder, Sinclair, Kerslake) - 4:22

6. Party Time (Box, Goalby, Bolder, Sinclair, Kerslake) - 4:22

7. Poor Little Rich Girl (Box, Goalby, Bolder, Sinclair, Kerslake) - 6:34

8. Skools Burnin' (Box, Goalby, Bolder, Sinclair, Kerslake) - 4:24

9. Heartache City (Box, Goalby, Bolder, Sinclair, Kerslake) - 5:02

10. Night of the Wolf (Box, Goalby, Bolder, Sinclair, Kerslake) - 4:35
Θερμική ακτινοβολία

Γενικά

Η θερμότητα σε ένα σταθερό μέσο διαδίδεται με δύο τρόπους: με αγωγή και με ακτινοβολία. Η αγωγή εξαρτάται από την διαφορά θερμοκρασίας στις περιοχές του μέσου μέσα στο οποίο λαμβάνει χώρα. Αντίθετα, η ακτινοβολία είναι εντελώς ανεξάρτητη από τη θερμοκρασία του μέσου από το οποίο περνά. Για παράδειγμα, είναι δυνατόν να συγκεντρώσουμε τις ακτίνες του ήλιου χρησιμοποιώντας ένα μεγεθυντικό φακό κατασκευασμένο από πάγο, ο οποίος παραμένει πάντα σε θερμοκρασία 0°C και να αναφλέξουμε ένα εύφλεκτο σώμα. Γενικά η μετάδοση της θερμικής ενέργειας μέσω ακτινοβολίας είναι ένα πιο περίπλοκο φαινόμενο από την μετάδοση μέσω αγωγής. Ο λόγος είναι ότι η κατάσταση της ακτινοβολίας σε συγκεκριμένο χρόνο και σε συγκεκριμένο σημείο του υλικού δεν μπορεί να αναπαρασταθεί (όπως στην περίπτωση της αγωγής) από ένα απλό διάνυσμα. Όλες οι ακτίνες που περνούν σε μια δεδομένη στιγμή από το ίδιο σημείο του υλικού είναι εντελώς ανεξάρτητες η μια από την άλλη, και για να καθορίσουμε συνολικά την κατάσταση της ακτινοβολίας η ένταση της ακτινοβολίας πρέπει να είναι γνωστή σε όλες τις κατευθύνσεις, που είναι άπειρες σε αριθμό. Για τον σκοπό αυτό, δύο αντίθετες κατευθύνσεις πρέπει να θεωρούνται ξεχωριστές, γιατί η ακτινοβολία σε κάθε μια από αυτές είναι ανεξάρτητη από την ακτινοβολία στην άλλη.
Ακόμα, η μετάδοση της θερμότητας μέσω ακτινοβολίας δεν προϋποθέτει την ύπαρξη του μέσου. Για παράδειγμα, όταν ο ήλιος θερμαίνει την Γη, η θερμική ενέργεια ταξιδεύει μέσα στο κενό διάστημα υπό μορφή ηλεκτρομαγνητικής ακτινοβολίας.
Η θερμική ενέργεια είναι αποτέλεσμα τον κινήσεων των ατόμων και των μορίων της ύλης. Αφού τα άτομα και τα μόρια αποτελούνται από φορτισμένα σωματίδια, δηλαδή τα ηλεκτρόνια και τα πρωτόνια, η κίνησή τους έχει ως αποτέλεσμα την εκπομπή ηλεκτρομαγνητικής ακτινοβολίας, η οποία απομακρύνει ενέργεια από το υλικό. Την ίδια στιγμή, το σώμα ή η περιοχή του μέσου που εξετάζουμε, δέχεται θερμική ακτινοβολία από το περιβάλλον του η οποία μετατρέπεται σε θερμική ενέργεια μέσα στο σώμα. Η ενέργεια που εκπέμπει το κάθε σώμα είναι ανεξάρτητη από αυτήν που δέχεται, και εξαρτάται μόνο από την θερμοκρασία του. Αλλά επειδή ένα θερμότερο σώμα εκπέμπει περισσότερη ακτινοβολία από ένα ψυχρότερο, υπάρχει μια μεταβίβαση θερμότητας από πρώτο στο δεύτερο.
Πέτρος Φωκάς

Η κατάκτηση της Αντιοχείας

Το 969 ενώ η Αντιόχεια βρισκόταν υπό αραβική κυριαρχία, ο αυτοκράτορας Νικηφόρος Β' Φωκάς και ο στρατηγός Μιχαήλ Βούρτζης πολιορκούσαν την πόλη για πολλές μέρες μέχρι τη στιγμή που κατέφθασε ο Πέτρος Φωκάς με τα στρατεύματά του και άλωσε την πόλη.

Ρωσο-Βυζαντινοί Πόλεμοι

Ο Πέτρος Φωκάς υπήρξε σημαντικός στρατηγός τόσο στη Μάχη της Αρκαδιούπολης όσο και γενικά στον Ρωσο-Βυζαντινό Πόλεμο. Μαζί με τον αυτοκράτορα Ιωάννη Α' Τσιμισκή και τον Βάρδα Σκληρό, μπήκαν στην Αρκαδιούπολη και μετά άλωσαν τη Μεγάλη Πρεσλάβα (σημ. Βέλικι Πρέσλαβ) και το Δορύστολο (σημ. Σιλίστρα της Βουλγαρίας).

Πρώτα χρόνια του Βασιλείου Β' και θάνατος στη Μάχη των Ραγεών

Ο Πέτρος Φωκάς στάθηκε, από τα πρώτα χρόνια της βασιλείας του Βασιλείου Β' του Βουλγαροκτόνου, στο πλευρό του νεαρού βασιλιά και αντιστάθηκε στον αποστάτη και επαναστάτη Βάρδα Σκληρό. Κέρδισε και έχασε πολλές μάχες ενώ στη Μάχη των Ραγεών σκοτώθηκε μαζί με τους περισσότερους Βυζαντινούς στρατηγούς της μάχης. Ο Πέτρος Φωκάς σκοτώθηκε με ένα ξίφος να διαπερνά και να τον αποκεφαλίζει την ώρα της μάχης.
Μεσιέ 22

Ιστορικό

Το Μεσιέ 22 είναι κατά πάσα πιθανότητα το πρώτο σφαιρωτό σμήνος που ανακαλύφθηκε. Αυτό έγινε από τον Άμπραχαν Ιχλέ το 1665.  Αυτό το αντικείμενο παρατηρήθηκε από τον Έντμουντ Χάλλεϋ, τον Ντε Σεζώ, τον Λε Ζεντίλ και τον Νικολά Λουί ντε Λακάιγ που το πρόσθεσε στον κατάλογο νοτίων αντικείμενων που συνέταξε. Ο Σαρλ Μεσιέ το πρόσθεσε στον κατάλογό του τις 5 Ιουνίου 1764.
Ήταν το πρώτο σφαιρωτό σμήνος που μελετήθηκε προσεκτικά πρώτη φορά από τον Harlow Shapley το 1930. Ανακάλυψε περίπου 70.000 άστρα και βρήκε ότι διαθέτει ένα πυκνό πυρήνα. 
Τότε ο Halton Arp και ο William G. Melbourne συνέχισαν την μελέτη το 1959.  
Εξαιτίας της μεγάλης χρωματικής εξάπλωσης του κλάδου των ερυθρών γιγάντων, που είναι παρόμοια με αυτή που παρατηρείται στο Ωμέγα Κενταύρου, έγινε αντικείμενο συστηματικής παρατήρησης το 1977 από τους James E. Hesser και σία.

Χαρακτηριστικά

Το Μεσιέ 22 είναι ένα από τα εγγύτερα σφαιρωτά σμήνη προς τη Γη σε μία απόσταση περίπου 10.500 ετών φωτός. Έχει διάμετρο περίπου 100 έτη φωτός και έχουν εντοπιστεί σε αυτό 32 μεταβλητοί αστέρες. Βρίσκεται μπροστά από το γαλαξιακό εξόγκωμα για αυτό το λόγο είναι χρήσιμο για την ιδιότητά του να δρα σαν βαρυτικός φακός μεγεθύνοντας τα άστρα πίσω του. 
Παρ´όλη τη σχετική εγγύτητά του, το φως αυτού του πτωχού σε μέταλλα σμήνους ελαττώνεται εξαιτίας της παρουσίας σκόνης. 
Πρόσφατες έρευνες από το ΔΤΧ οδήγησαν στην ανακάλυψη ενός αξιοπρόσεκτου αριθμού αντικειμένων με μέγεθος πλανήτη που μοιάζουν να αιωρούνται μέσα στο σμήνος. Αυτά τα αντικείμενα μπορεί να έχουν μάζα μόνο 80 φορές μεγαλύτερη από αυτή τη Γης και ανακαλύφθηκαν εξαιτίας του φαινομένου της μικρομεγένθυσης, το οποίο είχε ως αποτέλεσμα το φως από τα πίσω άστρα να κάμπτεται και να παρουσιάζεται μία αλλαγή στη φωτείνοτητά τους.

Πλανητικό Νεφέλωμα

Το Μεσιέ 22 είναι πολύ ασυνήθιστο υπό την έννοια ότι είναι ένα από τα μόνο 4 σφαιρωτά σμήνη στα οποία είναι γνωστό ότι υπάρχει ένα πλανητικό νεφέλωμα (τα άλλα τρία Μεσιέ 15, NGC 6441 και Palomar 6). Ανακαλύφθηκε από τους Fred Gillett και σια όταν χρησιμοποιούσαν το δορυφόρο IRAS το 1986 ως μία σημειακή πηγή, γνωστή και ως IRAS 18333-2357 
και στην συνέχεια αναγνωσίστηκε ως πλανητικό νεφέλωμα το 1989 από τους Gillett και σία.
Το κεντρικό άστρο του πλανητικού νεφέλωματος είναι ένας μπλε αστέρας. Το πλανητικό νεφέλωμα με τον προσδιορισμό GJJC1 έχει εκτιμηθεί ότι έχει ηλικία περίπου 6.000 έτη.
Άφωτη

Γεωγραφικά και ιστορικά στοιχεία

Η πρωτεύουσα της Καρπάθου του νομού Δωδεκανήσου, γνωστή ως Πηγάδια μέχρι το 1953 –οπότε μετονομάστηκε σε Κάρπαθο– βρίσκεται στα ανατολικά παράλια της επιμήκους νήσου, στο νότιο τμήμα του ομώνυμου κόλπου. Η θέση, όπου τοποθετείται μία από τις αρχαίες πόλεις της νήσου, το Ποτίδαιον ή Ποσείδιον, εγκαταλείφθηκε κατά τη διάρκεια της Τουρκοκρατίας και μόλις στις τελευταίες δεκαετίες του 19ου αι. ιδρύθηκε σε αυτήν η υφισταμένη σήμερα πόλη. Στις δυτικές παρυφές της, στη θέση Άφωτη της παραλίας Βρόντη, στην αρχή της οδού που οδηγεί στο Απέρι στα ΒΔ. της πρωτεύουσας, αποκαλύφθηκε τρίκλιτη βασιλική το 1972. Μετά το πέρας της ανασκαφής και τη μελέτη του μνημείου, ο ανασκαφέας χρονολόγησε με σχετική βεβαιότητα την ανέγερσή της στα μέσα του 6ου αι. Το τοπωνύμιο της περιοχής (Άφωτη) αποτελεί πιθανότατα συντομευμένη μορφή του αρχικού, οφειλομένου στην ύπαρξη ναού αφιερωμένου στην Αγία Φωτεινή, ο οποίος θα μπορούσε να ταυτιστεί με τα ανασκαφέντα κατάλοιπα. Η βασιλική έπαψε να λειτουργεί για άγνωστους λόγους περί τα μέσα του 7ου αι. Στη θέση αυτή δημιουργήθηκε εργαστήριο αγγειοπλαστικής. Προστέθηκαν κτίσματα για την προετοιμασία πηλού, την αποθήκευση τροφίμων και την παρασκευή γευμάτων, επισκευάστηκε μέρος της βασιλικής ώστε να εξακολουθήσει να χρησιμοποιείται για λατρευτικούς σκοπούς, κατασκευάστηκαν τάφοι για τα μέλη της κοινότητας των αγγειοπλαστών. Σε απροσδιόριστη περίοδο ο χώρος εγκαταλείφθηκε και με την πάροδο του χρόνου μετατράπηκε σε ερειπιώνα. Τον τυχαίο εντοπισμό του (1972) και την ανασκαφική του διερεύνηση (1972-1975) ακολούθησε μερική αναστήλωση (1975) και μετατροπή του σε επισκέψιμο αρχαιολογικό χώρο.
Αραβοκρατία

Η αραβοκρατία (αραβική γλώσσα : تعريب ta'rīb) είναι είτε η κατάκτηση ή / και ο αποικισμός μιας μη αραβικής περιοχής και η αυξανόμενη επιρροή της αραβικής και της ισλαμικής κουλτούρας στους μη αραβικούς πληθυσμούς, προκαλώντας μετατόπιση της γλώσσας με τη σταδιακή υιοθέτηση της αραβικής γλώσσας ή την ενσωμάτωσή τους στον πολιτισμό, κυρίως  με την ισλαμική ή αραβική ταυτότητα. Γενικά, στοιχεία αραβικής προέλευσης συνδυάστηκαν σε διάφορες μορφές με στοιχεία από τις κατακτημένες περιοχές και τελικά ονομάστηκαν " Άραβας ". Η αραβοκρατία συνεχίστηκε και στη σύγχρονη εποχή, η οποία ενισχύεται κυρίως από τα αραβικά εθνικιστικά καθεστώτα του Ιράκ, της Συρίας, του Σουδάν, της Μαυριτανίας, της Αλγερίας  και της Λιβύης και την επιβολή της αραβικής ταυτότητας και πολιτισμού στους μη αραβικούς πληθυσμούς, ιδίως με το να μην επιτρέπεται η εκπαίδευση σε αυτόχθονες μητρικές γλώσσες άλλες εκτός από τις αραβικές.
Μετά την άνοδο του Ισλάμ στο Χατζάζ , ο αραβικός πολιτισμός και η γλώσσα εξαπλώθηκαν έξω από την Αραβική Χερσόνησο μέσω της κατάκτησης, του εμπορίου και των γάμων  μεταξύ των μελών του μη Αραβικού τοπικού πληθυσμού και της χερσονήσου των Αράβων.Η αραβική γλώσσα άρχισε να λειτουργεί ως κοινή γλώσσα σε αυτές τις περιοχές και σχηματίστηκαν διάλεκτοι. Αν και η Υεμένη παραδοσιακά θεωρείται η πατρίδα των Αράβων, το μεγαλύτερο μέρος του πληθυσμού της Υεμένης στην πραγματικότητα δεν μιλούσε Παλαιά Αραβικά πριν από την εξάπλωση του Ισλάμ, αλλά μιλούσε αυτές των νότιων σημιτικών γλωσσών  .Η επιρροή των Αραβικών ήταν επίσης βαθιά σε πολλές άλλες χώρες των οποίων οι πολιτισμοί επηρεάστηκαν από το Ισλάμ. Τα αραβικά ήταν μια σημαντική πηγή λεξιλογίου για διάφορες γλώσσες. Αυτή η διαδικασία έφτασε στο ζενίθ του μεταξύ του 10 και του 14 αιώνα, το υψηλό σημείο του αραβικού πολιτισμού, και παρόλο που πολλά αραβικά λόγια έκτοτε δεν χρησιμοποιούνται, πολλά παραμένουν.
Πέτρος Καστροφύλακας

Ο Πέτρος Καστροφύλακας (Piero Castrofilaca) ήταν Ενετός λογιστής, γραμματέας των προβλεπτών, ιδιαίτερος των συνδίκων Γκρίτη και Γκαρζώνη. Είναι γνωστός για την απογραφή των ενετοκρατούμενων νησιών της Ελλάδας, την οποία ο ίδιος πραγματοποίησε το 16ο αιώνα.
Πιθανότατα γεννήθηκε στο Χάνδακα (σημερινό Ηράκλειο). Πραγματοποίησε τη συστηματική καταγραφή του πληθυσμού της Κρήτης και άλλων περιοχών όπως τα Επτάνησα το 1583
Η απογραφή του Καστροφύλακα έγινε έπειτα από εντολή των Ενετικών αρχών και η οποία βασίστηκε σε προγενέστερη που έγινε το 1577 από τον επίσης Ενετό προβλέπτη Φοσκαρίνι. Στο κείμενο ο Καστροφύλακας περιγράφει τη ζωή των κατοίκων της υπαίθρου με ζοφερά χρώματα. Το κείμενο της απογραφής σώζεται σήμερα στη Μαρκιανή Εθνική Βιβλιοθήκη της Βενετίας.
Κάλφας Αχαΐας

Γενικά στοιχεία

Είναι περικυκλωμένο από βουνά και λόφους γεμάτα πεύκα και βρίσκεται στα σύνορα Αχαΐας - Ηλείας, 45 χιλιόμετρα περίπου νοτιοδυτικά της Πάτρας. Οι κάτοικοι του ασχολούνται ως επί το πλείστον με τη κτηνοτροφία και λιγότερο με τη γεωργία. Στο χωριό υπάρχουν 2 με 3 καφενεία, ενώ δε πρέπει να παραλείψει κανείς να επισκεφθεί το εκκλησάκι του Προφήτη Ηλία, ιδιαίτερα κατά την εορτή του Αγίου Πνεύματος.
Στο χωριό ανήκει και ο μικρός οικισμός των Μασουραίικων.
Μανδρινή Αιτωλοακαρνανίας

Ιστορία

Η περιοχή κατοικείται από την αρχαιότητα, κατά τα χρόνια της Αιτωλικής Συμπολιτείας, οπότε και υπαγόταν στην Οφιονεία. Η ιστορία του οικισμού συμβαδίζει ως επί το πλείστον με την ιστορία Αιτωλίας και Ακαρνανίας, όταν επλήγησαν από πανώλη και από επιδρομές των Σλάβων, Βουλγάρων και Νορμανδών από τον 8ο ως το 12ο αιώνα.
Λόγω των τουρκικών διώξεων στην Πελοπόννησο των Ενετών, πολλοί κάτοικοι αναγκάστηκαν να μεταναστεύσουν σε άλλες περιοχές της Ελλάδας. Έτσι, οι πρώτοι κάτοικοι του χωριού πιθανότατα προήλθαν από το Παλούκι Ηλείας, απ' όπου και δικαιολογείται η παλιότερη ονομασία τους: μικρότερος ίσως αριθμός του πληθυσμού αυτού ίσως κατοίκησε στη Λεύκα Αιτωλοακαρνανίας.
Σύμφωνα με άλλη άποψη οι πρώτοι κάτοικοι προήλθαν από το χωριό Δούκας που εγκαταλείφθηκε λόγω καθιζήσεων και μερικοί από αυτούς έκτισαν την Τέρνοβα (σημερινό Δενδροχώρι) ενώ άλλοι την Παλούκοβα. Πιθανόν το βυζαντινό χωριό Δούκας να ανάγει το όνομά του στα χρόνια του Δεσποτάτου της Ηπείρου όταν η δυναστεία των Δούκα κυβερνούσε τον τόπο και η περιοχή αποτελούσε φέουδό της. Η ενωμένη Παλούκοβα κτίσθηκε στο χώρο του Μοναστηριού της Γέννησης της Θεοτόκου, τον σημερινό ενοριακό ναό της Μανδρινής.
Το 1886, στην περιοχή σημειώθηκε μεγάλη καθίζηση και υπέστη σοβαρές ζημιές. Το χωριό γνώρισε τη μεγαλύτερη ακμή του από τη δεκαετία του '10 ως τα τέλη της δεκαετίας του '30, όταν η κτηνοτροφία, με την οποία ασχολούνταν, τους απέφερε μεγάλα κέρδη. Η μεγάλη ενασχόληση των κατοίκων με την κτηνοτροφία και την διατήρηση ποιμνιοστασίων δικαιολογεί και το νεότερο όνομα της Μανδρινής.
Παγκόσμιο πρωτάθλημα χόκεϊ επί πάγου κάτω των 18

Το Παγκόσμιο πρωτάθλημα χόκεϊ επί πάγου κάτω των 18 (IIHF World U18 Championship) είναι ετήσια διοργάνωση του χόκεϊ επί πάγου. Διεξάγεται υπό τη αιγίδα της Διεθνούς Ομοσπονδίας Χόκεϊ επί Πάγου και σε αυτό μπορούν να λάβουν μέρος εθνικές ομάδες από όλο τον κόσμο, με αθλητές ηλικίας κάτω των 18 ετών. Το σύστημα διεξαγωγής του είναι παρόμοιο με το Παγκόσμιο Πρωτάθλημα και με το Παγκόσμιο πρωτάθλημα εφήβων. Ωστόσο, στη διοργάνωση δεν μετέχουν οι κορυφαίοι αθλητές από τις ομάδες της Βόρειας Αμερικής καθώς τον Απρίλιο παίζουν στα πλέι οφ των εφήβων ή σε πανεπιστημιακά πρωταθλήματα.
Υγεία στο Τουρκμενιστάν

Το 2016, το προσδόκιμο ζωής για τους άνδρες στο Τουρκμενιστάν ήταν 65 χρόνια για τους άνδρες και 72 χρόνια για τις γυναίκες.
Οι συνηθέστερες αιτίες θανάτου στο Τουρκμενιστάν είναι η καρδιοαγγειακή νόσος, ο καρκίνος και η αναπνευστική νόσος. Οι κύριοι παράγοντες που επηρεάζουν την υγεία των κατοίκων της χώρας είναι το μολυσμένο πόσιμο νερό, η μη επαρκής σίτιση, και τα βιομηχανικά και γεωργικά απόβλητα που συγκεντρώνονται κυρίως στις βορειοανατολικές περιοχές στον ποταμό Αμού Ντάρια και την Αράλη. Ο ιός ανθρώπινης ανοσοανεπάρκειας (HIV) επηρεάζει λιγότερο από το 0,1% των κατοίκων του Τουρκμενιστάν. Ωστόσο, η μεγάλη άνοδο της εμπορίας ναρκωτικών μπορεί να αυξήσει ραγδαία το ποσοστό αυτό.  
Ο πρώην πρόεδρος Σαπαρμουράτ Νιγιαζόφ έχτισε το Μονοπάτι της Υγείας, ένα πεζοδρόμιο-σκάλα μήκους 37 χιλιομέτρων κατά μήκος των ορέων Κοπέτ Νταγκ. Χτίστηκε για να βελτιώσει την υγεία των κατοίκων. Όλοι οι βουλευτές, υπουργοί και υπάλληλοι του δημόσιου τομέα υποχρεούνταν να τον περπατήσουν μια φορά τον χρόνο.
Τον Ιανουάριο του 2016, ο πρόεδρος Κουρμπανγκουλί Μπερντιμουχαμέντοφ απαγόρευσε την πώληση προϊόντων καπνού. Το πρόστιμο για κάθε μαγαζί που πουλά προϊόντα καπνού φτάνει τα 6.900 μανάτ (περίπου 1.700 ευρώ). Ο Αταντούρντ Οντμάνοφ, επικεφαλής της Κρατικής Υπηρεσίας για την Προστασία της Ασφάλειας μιας Υγιούς Κοινωνίας, αποπέμφθηκε νωρίτερα από τη θέση του επειδή απέτυχε να ενθαρρύνει τους καπνιστές να διακόψουν το κάπνισμα.
Διακήρυξη των Ηνωμένων Εθνών

Η λεγόμενη Δήλωση ή Διακήρυξη των Ηνωμένων Εθνών ήταν η έγγραφη δήλωση ή διακήρυξη, που συμφωνήθηκε στις 1 Ιανουαρίου 1942 κατά τη διάρκεια της Διάσκεψης της Αρκάντια από 26 κυβερνήσεις, ισάριθμων εμπόλεμων εθνών με τις χώρες του Άξονα, που συνήλθε κατά τη διάρκεια του Β΄ Παγκόσμιο Πόλεμο, στην Ουάσιγκτον, εξ ου και η παράλληλη ονομασία Σύμφωνο της Ουάσιγκτον (1942).
 
Βασικό στοιχείο του συμφώνου αυτού ήταν ότι οι συμβαλλόμενοι αναλάμβαναν την υποχρέωση να μη κλείσουν χωριστή συνθήκη ειρήνης με τον Άξονα, θυμίζοντας κάτι αντίστοιχο των χωρών της Αντάντ με τις τότε Κεντρικές Δυνάμεις στον Α΄ Παγκόσμιο Πόλεμο. Η Δήλωση - Διακήρυξη αυτή απετέλεσε την ιστορική συνέχεια του Χάρτη του Ατλαντικού και τη βάση της δημιουργίας του ΟΗΕ, εξ ου και η επικρατούσα ονομασία της.

Γενικά

Κατά τη νέα συνάντηση που είχαν ο πρόεδρος των ΗΠΑ Φραγκλίνος Ρούζβελτ και ο πρωθυπουργός του Ηνωμένου Βασιλείου Ουίνστον Τσώρτσιλ, στον Λευκό Οίκο στην Ουάσιγκτον στις 29 Δεκεμβρίου 1941 εξετάσθηκε η άμεση δημιουργία μιας νέας παγκόσμιας οργάνωσης στη θέση της Κοινωνίας των Εθνών που αποτελούσε πλέον επιτακτική ανάγκη για τον από κοινού συντονισμό όλων των εμπολέμων χωρών κατά του Άξονα, βασιζόμενη σ' ένα σχέδιο του υπουργείου Εξωτερικών των ΗΠΑ του 1939. Το τελικό κείμενο του συμφώνου φέρεται να συντάχθηκε από τους Ρούζβελτ, Τσώρτσιλ και τον Χ. Χόπκινς λαμβάνοντας υπόψη και κάποιες προτάσεις της Σοβιετικής Ένωσης με τον χαρακτηριστικό όρο προσδιορισμού των συμμάχων «Ηνωμένα Έθνη» αντί του όρου «Συνεργαζόμενες Δυνάμεις».
Ουσιαστικά το κείμενο του συμφώνου επιβεβαίωνε την προοπτική των συμβαλλομένων χωρών «ότι η πλήρης νίκη επί των εχθρών τους είναι απαραίτητη για την υπεράσπιση της ζωής, της ελευθερίας, της ανεξαρτησίας και της θρησκευτικής ελευθερίας, καθώς και για τη διατήρηση των ανθρωπίνων δικαιωμάτων και της δικαιοσύνης στη δική τους χώρα, καθώς και σε άλλες χώρες, και ότι έχουν εμπλακεί τώρα σε έναν κοινό αγώνα ενάντια άγριων ​​και βάναυσων δυνάμεων που επιδιώκουν να υποτάξουν τον κόσμο» με πρωταρχικό στόχο την «ολοκληρωτική νίκη» και την «άνευ όρων παράδοση» των στρατιωτικών καθεστώτων των δυνάμεων του Άξονα.

Στις 1 και 2 Ιανουαρίου 1942 είκοσι-έξι κυβερνήσεις προσυπέγραψαν το εν λόγω σύμφωνο, ενώ μέχρι την Άνοιξη του 1945 είχαν προσυπογράψει 21 ακόμα άλλα κράτη.

Συμβαλλόμενα κράτη

Το εν λόγω σύμφωνο συνυπέγραψαν αρχικά οι κυβερνήσεις των ακόλουθων 26 χωρών: ΗΠΑ, Ηνωμένο Βασίλειο, Σοβιετική Ένωση και Κίνα, καλούμενες οι «Μεγάλοι Τέσσερις» καθώς και οι ακόλουθες (κατ' αλφαβητική σειρά): Αϊτή, Βέλγιο, Γιουγκοσλαβία, Γουατεμάλα, Δομινικανή Δημοκρατία, Ελλάδα, Ελ Σαλβαδόρ, Κόστα-Ρίκα, Κούβα, Λουξεμβούργο, Νικαράγουα, Νορβηγία, Ολλανδία, Ονδούρα, Παναμάς, Πολωνία, Τσεχοσλοβακία καθώς και οι χώρες της Βρετανικής κοινοπολιτείας: Αυστραλία, Καναδάς, Ινδία, Νέα Ζηλανδία και Νότια Αφρική.